
ועדת הכספים 
 21/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 937>
 מישיבת ועדת הכספים 
 יום רביעי, כ"ה בכסלו התשע"ב (21 בדצמבר 2011), שעה 10:30
<סדר היום:>
<שינויים בתקציב לשנת 2011>
נכחו:

<חברי הוועדה:> 
משה גפני – היו"ר

יעקב אדרי

זבולון אורלב

דוד אזולאי

אורי  אריאל

יצחק  וקנין

שי חרמש

גאלב מג'אדלה

מירי רגב

ליה שמטוב

<מוזמנים:> 
	דוד שטיינמץ
	–
	תקציבן משרד התעשייה, המסחר והתעסוקה

	רועי קונפינו
	–
	אגף התקציבים, משרד האוצר

	אנסטסיה סורוקינה
	–
	אגף התקציבים, משרד האוצר

	גיא הרמתי
	–
	אגף התקציבים, משרד האוצר


<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<שינויים בתקציב לשנת 2011>
<היו"ר משה גפני:>
אני פותח את ישיבת ועדת הכספים.

<שי חרמש:>
שאלה טכנית. מגלי הסיר את הרביזיה על המענקים לבתי קשישים בהתיישבות של משרד השיכון.  זה עבר?

<גאלב מג'אדלה:>
אני שם רביזיה במקומו.

<שי חרמש:>
טמיר, זה עבר? משרד השיכון, המינהל לבנייה כפרית, יחד עם המשרד לגמלאים.

<טמיר כהן:>
אני צריך לבדוק את זה.

<שי חרמש:>
תבדוק, כי חבל, הוא הסיר את הרביזיה. 

<היו"ר משה גפני:>
פניות מספר 637 עד 639 – תחבורה

<דוד שטיינמץ:>
גפני, יש לי שתי העברות קטנות. מאחר שאין כאן אף אחד, אם אפשר לדון בהן.

<היו"ר משה גפני:>
אני הולך לפי הסדר.

<דוד שטיינמץ:>
אין בעיה.

<היו"ר משה גפני:>
אבל למה הם לא מגיעים? אני לחוץ ולרפרנטים לא איכפת.

<גאלב מג'אדלה:>
אם לא מגיעים, אנחנו לא דנים.

<היו"ר משה גפני:>
פניות מספר 791 ו-792 –
<אנסטסיה סורוקינה:>
זאת פנייה של המשטרה.

<היו"ר משה גפני:>
המשרד לביטחון פנים. הפנייה השנייה בחוברת, עמוד 5.

<אנסטסיה סורוקינה:>
אני הרפרנטית של המשטרה.

<היו"ר משה גפני:>
האם הפנייה הזאת היא פנייה שאת יודעת להסביר אותה.

<אנסטסיה סורוקינה:>
אני יודעת להסביר.

<היו"ר משה גפני:>
רציתי את המפכ"ל אבל הוא בחופש. החלטתי שאני לא אגרום גם לשירות בתי הסוהר וגם למשטרה מצב בלתי הפיך כי אם זה לא יאושר עכשיו, הם יאבדו את הכסף. דיבר אתי השר אהרונוביץ ואמר לי שהוא יסדר לי פגישה עם המפכ"ל. אמרתי לו שאני לא רוצה פגישה עם המפכ"ל. אני פשוט לא רוצה. החליטו לפתוח אתי מערכת יחסים כזאת? היא תהיה כזאת. 

<אנסטסיה סורוקינה:>
הפנייה נועדה להעביר סך של 55 מיליון ו-185 אלפי שקלים מתקציב הפיתוח של המשרד לביטחון פנים לתקציב השוטף. עיקר השינויים הם תקצוב תוכנית אמרכלות של המשטרה בסך של כ-24 מיליון שקלים שעיקרם עבור דמי שימוש בנכסי מדינה. תקצוב סך של 36 מיליון שקלים לשכר ולגמלאות של שירות בתי הסוהר.

<היו"ר משה גפני:>
לשכר ולגמלאות של שירות בתי הסוהר. כן, אני יודע.

<אנסטסיה סורוקינה:>
ו-32 מיליון שקלים בהרשאה להתחייב.

<היו"ר משה גפני:>
אני לא רוצה לעכב, כי זה בלתי הפיך. הם לא ראויים לזה, כל ראשי המשרד לביטחון פנים. ככה מתנהגים עם גמלאי המשטרה? על מה ביקשתי אתו את הפגישה? חצופים. לא חשוב, אני אאשר את זה.

<גאלב מג'אדלה:>
אבל במה היא אשמה?

<היו"ר משה גפני:>
היא לא אשמה. היא בסדר גמור. לא תקפתי אף אחד, רק אמרתי שבמדינה יש אנשים שכנראה יש להם תחושות כוח בלתי נדלות. 

<אנסטסיה סורוקינה:>
32 מיליוני שקלים בהרשאה להתחייב לצורך ביצוע התקשרויות.

<היו"ר משה גפני:>
בסדר. אני מבקש להצביע על הפניות הללו כי אנחנו בסוף שנה ואני לא רוצה שייפגעו לא הגמלאות ולא השכר של שירות בתי הסוהר ודברים חיוניים אחרים. לא הולך להיות לך קל בתחום הזה כל עוד אני יושב ראש הוועדה. כשיחליפו אותי, יהיה לך יותר קל או יותר קשה.

<שי חרמש:>
יש משהו באופק?

<היו"ר משה גפני:>
מה שיהיה. יעבור ה-1 בינואר ולא יהיה את הלחץ הזה.

<שי חרמש:>
לא, זה שאתה לא תהיה.

<היו"ר משה גפני:>
יכול להיות.

אנחנו מצביעים.

הצבעה 
בעד אישור פניות מספר 791 ו-792 – פה אחד

הפניות אושרו

פניות מספר 841 ו-842 -
<דוד שטיינמץ:>
מדובר כאן בכיסוי גירעונות השכר של הרשות להגבלים עסקיים על פי סיכום עם האוצר. כיסוי גירעונות שכר שוטפים של הרשות להגבלים עסקיים. הרשות להגבלים עסקיים כמו כל רשות או כמו כל משרד אחר, בבסיס התקצוב לשכר הוא נמוך. במידה שלא עובדים בכמויות, האוצר בסוף השנה משלים ממקורות של האוצר את ההוצאות לשכר של עובדי הרשות להגבלים עסקיים.

<היו"ר משה גפני:>
אנחנו מצביעים.

הצבעה 
בעד אישור פניות מספר 841 ו-842 – פה אחד

הפניות אושרו

פניות מספר 845 ו-846 -

<אנסטסיה סורוקינה:>
הפנייה נועדה לתגבר את תקציב מתאם פעולות הממשלה בשטחים בסך של 10.5 מיליוני שקלים בגין הפרשות לגמלאות של קציני קבע.

<היו"ר משה גפני:>
אנחנו מצביעים.

<גאלב מג'אדלה:>
אנחנו רוצים לשמוע הסבר. מה זה?

<היו"ר משה גפני:>
אם יש שאלות, בבקשה. אני הבנתי.

<גאלב מג'אדלה:>
לא כולם חכמים כמוך.  לא במקרה בחרו בך ליושב ראש ועדת הכספים.

<היו"ר משה גפני:>
בחרו בי בגלל הרוב בסיעת יהדות התורה ולא בגלל שום דבר אחר.

<גאלב מג'אדלה:>
אבל בתוך הסיעה בחרו את מי שהוא הכי חכם כדי שידאג להם הכי טוב.

<אנסטסיה סורוקינה:>
זה כסף שמופנה לתקני קבע שהופרשו לגמלאות בעבר.
<גאלב מג'אדלה:>
מאיפה זה נלקח?

<אנסטסיה סורוקינה:>
זה כסף של משרד הביטחון, היה בעבר כסף של משרד האוצר וזה איזשהו הסדר.

<גאלב מג'אדלה:>
מה זה תיאום הפעולות בשטחים? זה מהם או להם?

<אנסטסיה סורוקינה:>
לא, להם. לתגבר את תקציב קיום הפעולות בשטחים. זה התקציב שלהם.

<היו"ר משה גפני:>
אנחנו מצביעים.

הצבעה 
בעד אישור פניות מספר 845 ו-846 – פה אחד

הפניות אושרו

פניות מספר 892 ו-893 -
<דוד שטיינמץ:>
מדובר כאן בתוספת של 1.7 מיליון שקלים למכון היצוא. זאת השתתפות המשרד בעיקר לתערוכת GSM בברצלונה שהיא אחת התערוכות הגדולות ביותר בעולם בתחום התקשורת הסלולרית. שם מוקם ביתן לאומי של המשרד. בהתחלה נרשמו 31 חברות אבל בגלל החשיבות הגיעו 55 חברות וזאת השתתפות המשרד בהרחבת כל הפרויקט הזה שנעשה שם.

<היו"ר משה גפני:>
אנחנו מצביעים.

הצבעה 
בעד אישור פניות מספר 892 ו-893 – פה אחד

הפניות אושרו

פנייה מספר 902 -

<אנסטסיה סורוקינה:>
הפנייה נועדה לבצע שינויים פנימיים בתקציב המשרד לביטחון הפנים, בתקציב הפיתוח שלו, וגם תגבור בהרשאה להתחייב.

<היו"ר משה גפני:>
במה פיתוח? איזה פיתוח?

<אנסטסיה סורוקינה:>
תוכנית בינוי ותשתיות של שירות בתי הסוהר.
<היו"ר משה גפני:>
אנחנו מצביעים.

הצבעה 
בעד אישור פנייה מספר 902 – פה אחד

הפנייה אושרה

פנייה מספר 903 – ביטוח לאומי

אין רפרנט.

פנייה מספר 916 -

<<<קריאה:>

אני מתנצל. הרפרנטים לא כאן כרגע.>>
<היו"ר משה גפני:>
פניות מספר 919 עד 943 -

<רועי קונפינו:>
הפנייה נועדה להעביר סכום של 779 מיליון שקלים ממקורות שונים לתקציב משרד הביטחון לשימושים שונים.

<גאלב מג'אדלה:>
מה זה מקורות שונים?

<רועי קונפינו:>
את רוב השימושים אני לא יכול לפרט כאן.

<יעקב אדרי:>
עזוב אותי מהסיפור הזה. זה פשוט מדהים.  

<היו"ר משה גפני:>
אני מבקש לאפשר לו להסביר שוטף. אני רואה את זה לראשונה.

<יעקב אדרי:>
ביקשתי שאני אגיע, אז הגעתי.

<היו"ר משה גפני:>
כן, אבל קודם אני רוצה להבין ואחרי כן תתייחסו.

<גאלב מג'אדלה:>
הוא ביקש ממך לבוא כדי לאשר את הבקשות.

<היו"ר משה גפני:>
יש כאן מעלה גדולה שמורידים עשרה מיליון שקלים מפרויקט מרכבה. עכשיו תסביר את הפנייה. מדובר בפנייה גדולה ואני מבקש שתסביר מאיפה לוקחים, לאן נותנים, מה סוג הפנייה הזאת, כדי שאני אבין. יש אחרים שכבר הבינו אבל אני עוד לא הבנתי כלום.

<גאלב מג'אדלה:>
תשאיר את הדברים הרגישים לסוף כדי שאני אצא.

<שי חרמש:>
גם אני. גם לי אין סיווג ביטחוני.

<יעקב אדרי:>
לא יהיה כלום. אתה תישאר כאן, אל תדאג.

<גאלב מג'אדלה:>
אנחנו לא באותו סיווג ביטחוני.

<שי חרמש:>
אלה לא רק ערבים אלא גם רבי-טוראים.

<רועי קונפינו:>
כל מה שניתן להסביר, אני אסביר כאן מיד. כאמור, הפנייה לוקחת מקורות שונים שכל המקורות הם עודפים שלא חויבו, תתי-ביצוע במשרדים השונים, פניות מהסוג הזה. לא מפחיתים כסף לאף אחד שצריך להשתמש בו.

<יעקב אדרי:>
לאף אחד לא מפחיתים כסף?

<רועי קונפינו:>
כל הכספים הם תתי-ביצוע במשרדים. עודפים. עודפים במקורות שונים.

<יעקב אדרי:>
אתה יכול לפרט את המקורות האלה?

<רועי קונפינו:>
כן, אני יכול לפרט. סעיף 83 למשל, אלה הוצאות פיתוח אחרות. סעיף 78, סעיף שקשור למשרד התעשייה והמסחר. סעיף 73, סעיף שמתקצב את מפעלי המים בישראל. סעיף 54 זה סעיף שמתקצב רשויות פיקוח שונות ורגולציה. סעיף 40 זה סעיף שמתקצב את משרד התחבורה. סעיף 39 מתקצב את משרד התקשורת. 

<שי חרמש:>
זה חותך את כל המשרדים.

<רועי קונפינו:>
לא. אנחנו לא מבצעים כאן הפחתה רוחבית. 

<שי חרמש:>
זה הרבה יותר גרוע.

<רועי קונפינו:>
בכל המשרדים יש מקרים בהם לא כל התקציב מנוצל מסיבות שונות. למשל, לעתים חלק מהתקציב משוריין למקרה שתהיה עלייה בשכר ויהיה צורך להשתמש בכסף כדי לממן גירעונות שכר.

<ציון פיניאן:>
השרים הרלוונטיים מודעים לכך?

<רועי קונפינו:>
כמובן.

<גאלב מג'אדלה:>
הם לא ניצלו את התקציבים?

<רועי קונפינו:>
כן, המקורות האלה הם במקרים בהם המשרדים השונים לא מנצלים את התקציב שלהם ויש עודף שנגרם מסיבות שונות. את העודפים האלה אנחנו אוספים והסכום הזה מועבר.

<היו"ר משה גפני:>
אין לנו הרבה זמן ולכן נלך לפי הסדר. אני מבקש שתעבור אתנו לפי הסדר ותאמר מהיכן לוקחים את הכסף. תעבור על הפנייה. אנחנו מעבירים למשרד הביטחון 779 מיליון שקלים. זה העמוד הראשון.
<אורי  אריאל:>
שאלה מקדימה. אני רוצה להבין במה ההעברה הזאת.

<יעקב אדרי:>
הוא אומר שאי אפשר להגיד.

<רועי קונפינו:>
אי אפשר להגיד.

<אורי  אריאל:>
זה סיכום ראש הממשלה בין שרי ביטחון ואוצר להעברת כשלושה מיליארד שקלים? מה זה? לא למה זה אלא למה זה עובר?

<רועי קונפינו:>
מדוע זה עובר.

<אורי  אריאל:>
כן.

<רועי קונפינו:>
אני רוצה לחדד. חבר הכנסת אריאל התייחס לסכום שעבר אתמול. הסכום שעבר אתמול הוא לא כסף תוספתי למשרד הביטחון. מה שעבר אתמול, זה 2.5 מיליארד שקלים, זה עניין טכני. כלומר, יש כספים שנמצאים בחוץ לארץ, סיוע אמריקאי, קרוב לשלושה מיליארד דולר בשנה. בשנה הבאה זה כבר יהיה 3.1 אם אני לא טועה. את הסכום הזה צריך לשקף בתקציב משרד הביטחון בשקלים.  לכן כשאנחנו עושים את הפנייה הזאת, כל המטרה של הפנייה היא לא להוסיף כסף לתקציב הביטחון אלא לשקף אותו.
<אורי  אריאל:>
אבל כידוע שלושה מיליארד דולר זה לא שלושה מיליארד שקלים.

<רועי קונפינו:>
שלושה מיליארד דולר זה בערך 12 או 13 מיליארד. צריך להעביר את הכספים בצורה הזאת כי שנת הכספים האמריקאית מתחילה באוקטובר ומסתיימת באוקטובר.

<אורי  אריאל:>
ומה עם ה-700 מיליון השקלים האלה?

<רועי קונפינו:>
זה סכום תוספתי.

<אורי  אריאל:>
תוספתי, לפי מה? לפי סיכום של?

<רועי קונפינו:>
לפי סיכומים שונים שיש בין משרד הביטחון לבין משרד האוצר. למשל במקרה שראש הממשלה מנחה להקדים את הביצוע של הגדר המערבית ומוחלט על תקציב תוספתי במהלך השנה בגלל פעילויות ביטחוניות חשובות.

<שי חרמש:>
מעבר למתווה ברודט?

<רועי קונפינו:>
אני לא יודע כרגע לומר ספציפית אם הכספים האלה הם מעבר למתווה ברודט או לא.

<שי חרמש:>
אנחנו עומדים כאן במצב כשכל רגע משחילים לנו תקציב ביטחון אחר. אני לא מבין בזה. אני רק רב-טוראי ואני רוצה הסבר. תגידו ברורות שמגדילים את תקציב הביטחון.

<היו"ר משה גפני:>
אתה יכול לעבור עם חברי הוועדה ולומר מהיכן מורידים?

<רועי קונפינו:>
אני יכול.

<היו"ר משה גפני:>
בבקשה. תעבור לעמוד השני, גמלאות ופיצויים. ממה מורידים?

<רועי קונפינו:>
זה סעיף שתפקידו לממן בין השאר גמלאות של עובדי מדינה וגמלאות אחרות של אנשיםש הם לאו דווקא עובדי מדינה.

<היו"ר משה גפני:>
איך מורידים משם 124 מיליון שקלים?

<רועי קונפינו:>
מכיוון שהדברים האלה הם בעיקרם קשורים לשכר, יש שם צורך לעתים להשאיר רזרבות משמעותיות למקרה שהשכר יתייקר. כאשר השכר לא מתייקר, יש אפשרות להעביר משם עודפים שלא בוצעו. לא לוקחים לאף אחד את הגמלה.

<היו"ר משה גפני:>
הוצאות שונות, הקלות במסים. מה זה? מורידים שם 120 מיליון שקלים.

<רועי קונפינו:>
אותו הדבר. מכיוון שבסעיף הזה יש הוצאות רבות מאוד, יש סעיפים ספציפיים שתפקידם לוודא.

<היו"ר משה גפני:>
מה זה הקלות במסים?

<רועי קונפינו:>
אני לא יודע לומר לך ספציפית מה זה הקלות במסים. 

<היו"ר משה גפני:>
זה שנוריד עשרה מיליון שקלים יגרום לכך שמישהו לא יקבל הקלה במס?

<רועי קונפינו:>
לא. 

<היו"ר משה גפני:>
מה זה רזרבה לפעולות מיוחדות שמשם מורידים 108 או 109 מיליון?

<רועי קונפינו:>
שוב, אני לא יודע להתייחס.

<היו"ר משה גפני:>
לא, אתה צריך להגיד מה זה.

<רועי קונפינו:>
אני לא יודע להתייחס ספציפית לכל תקנה ותקנה. בסופו של דבר אני יודע להגיד על הסעיף בכללותו. כל הכסף לא נגרע משום תקנה שתפקידה לבצע משהו כמו לתת הקלות מס לאנשים, להשתתף ברשויות מקומיות וכולי. כל הדברים האלה לא קורים. מה שקורה זה שיש תקנות ספציפיות בהן יש כסף שאמור להיות במקרה שהצמיחה נפגעת, למקרה שיש ירידה בהכנסות ממסים, למקרה שיש הסכמי שכר במשק שמגדילים את ההוצאה. התקנות האלה אמורות לממן את הדברים האלה.

<היו"ר משה גפני:>
מי החליט להעביר את הכסף הזה למשרד הביטחון?

<רועי קונפינו:>
ההחלטה להעביר את הכסף הזה נובעת מכמה גורמים, בין השאר, למשל, יש סיכומים רב-שנתיים בין משרד הביטחון לבין משרד האוצר שקשורים לכספים שצריך להעביר. לפעמים יש החלטות למשל של משרד האוצר או של משרד הביטחון, לעתים גם של ראש הממשלה, לשנות תזרימים של פרויקטים, להקדים פרויקטים, להתחיל פרויקטים שלא ידענו עליהם.

<שי חרמש:>
תן לי להבין. אני מבולבל. זה עוד כסף לתקציב הביטחון?

<היו"ר משה גפני:>
אתה לא עונה לו. אתה באמצע ההסבר. יש לו שאלה, הוא ישאל אחרי שתסיים להסביר. שאלתי מי החליט על ההעברה הזאת.

<רועי קונפינו:>
גורמים שונים, בין השאר בתוך אגף התקציבים ומחוץ לאגף התקציבים, ראש הממשלה, שר הביטחון ושר האוצר. כל הגורמים האלה הם בין השאר הביאו לצורך בכך.

<שי חרמש:>
אתה חותמת גומי.
<היו"ר משה גפני:>
אני מקווה שגם האופוזיציה תצביע בעד.

<שי חרמש:>
יש לי כמה שאלות. קודם כל, זה כסף תוספתי? אם זה כסף תוספתי, מאיפה זה בא? זה מעל ברודט או מתחת לברודט? 

<היו"ר משה גפני:>
אני עונה לך על השאלות. הוא לא צריך לענות לך. הכסף הזה הוא כסף תוספתי. הוא בא מהפירוט של מה שמופיע כאן, כסף שנשאר שלא השתמשו בו. לשאלה שלך האם זה ברודט או לא ברודט, יש ויכוח בין משרד האוצר לבין משרד הביטחון. אנחנו היינו עדים לוויכוח הזה – האם זה ברודט או לא ברודט – עת היינו בישיבה בתל אביב.

<שי חרמש:>
יש לי שאלה אחת. קודם כל, אני אצביע נגד. 

<היו"ר משה גפני:>
למה תצביע נגד?

<שי חרמש:>
כי זאת לא הזירה. תסלחו לי רבותיי, תחזרו לוועדת חוץ וביטחון, תעשו סדר בתקציב הזה, שוועדת החוץ ו הביטחון תקבל את כל המידע כי לי אסור לדעת וגם לגאלב אסור לדעת. אני לא מעביר את זה לפני שגורמים שצריכים לבחון את תקציב הביטחון – לא את העברת הכספים – יביעו את דעתם בעניין. אני מסתכל כאן ורואה שהולכים ומורידים מתקציב מינהל המחקר החקלאי.

<רועי קונפינו:>
לא. אני הסברתי.

<היו"ר משה גפני:>
אל תענה. עכשיו הוא עושה פוליטיקה. אמרת לו כבר קודם שזה לא יורד מהכסף הזה.

<שי חרמש:>
יש טכניקה מאוד מוזרה שאפשר לעשות העברות תקציביות משנה לשנה. אתמול תוך חצי שעה העבירו ארבעה מיליארד שקלים מצד לצד. אם המכון למחקר חקלאי לא יודע להוציא את זה היום ויוציא את זה בעוד חודשיים, תאמין לי שנדע להעביר את זה.

אתה מתקדם הלאה בתקציבים האלה ואתה מגלה דבר מעניין. הולך לרדת מתמיכות בענפי משק. מה זה תמיכות בענפי משק? זאת סובסידיה למים, סובסידיה לתחבורה ציבורית, אלה בדיוק הקליינטים, גפני, שאתה מטפל בהם. לא יודעים לתת את זה כרגע, אבל נזדקק לזה בשנה הבאה. אם יש עודף - ניתן בשנה הבאה יותר.

רזרבה למים וביוב. זאת הפעם המאה שאני אומר כאן שהגיע הזמן שיתקיים כאן דיון לגבי מה קורה עם משק המים והביוב במדינה.  לא יכול להיות שכל פעם יש עודף של כסף. מה זה עודף של כסף? אי ביצוע. שיבואו להסביר למה יש אי ביצוע.
בזה העניין לא נגמר. ישראבלוף. חוק חיילים משוחררים. רבותיי, אני מודיע לכם שמלפני שנה עד השנה למיטב ידיעתי לא נולדו חיילים משוחררים שלא ידענו עליהם. אז או שזה תרגיל מגירות וקופסאות של האוצר כי פתאום יש עודף של שישים מיליון שקלים בחוק חיילים משוחררים. מה קרה? נולדו חיילים?
הכול אוסף של מגירות ושל עודפים סמויים.

<היו"ר משה גפני:>
תודה רבה.

<שי חרמש:>
לא, לא עוצרים שור בדישו. עוד דקה אחת.

<היו"ר משה גפני:>
אני לא מסכים. אתה חוזר על הדברים. אתה רוצה לעבור כאן סעיף-סעיף?

<שי חרמש:>
זה מה שכתוב כאן.

<היו"ר משה גפני:>
כבר שאלתי אותו מאיפה הכסף הזה. 

<שי חרמש:>
גפני, זה סקנדל שאין כדוגמתו. אני מציע להצביע על זה להחזיר את זה לוועדת החוץ והביטחון.

<היו"ר משה גפני:>
אני יודע. תצביע נגד. אני אמרתי לך להצביע בעד?

<שי חרמש:>
לא, להעביר את זה לוועדת החוץ והביטחון כדי שהיא תדון בזה.

<היו"ר משה גפני:>
זה עובר לוועדת החוץ והביטחון. זה עובר לשאול מופז.

<שי חרמש:>
כרגע הוא לא צריך את האישור התקציבי. שיבואו אחרי כן.

<היו"ר משה גפני:>
הבנתי. אורי.

<אורי  אריאל:>
ההעברה הזאת היא דחופה?

<רועי קונפינו:>
כן, היא דחופה.

<אורי  אריאל:>
אני אומר לידידי יושב ראש הוועדה שהוא גם מורי ורבי בוועדה המשותפת, הרי לא נקבעה ועדה משותפת.

<היו"ר משה גפני:>
הבנתי. אתה צודק. 

<יעקב אדרי:>
הרב גפני, אני אדבר לבד עד שתגייס את הרוב.

<היו"ר משה גפני:>
יש רוב.

<שי חרמש:>
אתה יכול לקצר. יש רוב.

<יעקב אדרי:>
אני מאוד מבקש, בפעם שעברה כשדובר על סכום גבוה, אמרת לי שיש לנו גם אחריות והצבעתי. 
<היו"ר משה גפני:>
נכון.

<יעקב אדרי:>
אני חושב שחטפנו על הראש, גם אתה וגם אני, אם אתה זוכר. 

<שי חרמש:>
אני רוצה לברך את חברי הוועדה שהגיעו לישיבה.

<יעקב אדרי:>
נדיר מאוד שאני מתנגד לתקציבי ביטחון. כאן שוב עושים את זה כך שמגדילים את תקציב הביטחון. לו היינו מקבלים הסבר, אין לי בעיה אבל יש בעיות. או שתעבירו את זה לשם, לוועדת המשנה, שם ידונו באחריות מלאה, אבל כך להעביר, כשבא לכאן בחורצ'יק צעיר ורענן, נחמד ומוכשר, זה מקומם אותי.

<גאלב מג'אדלה:>
שאלה אינפורמטיבית. אני רואה כאן רשות האוכלוסין וההגירה ומעברי הגבול, 70. מה זה?

<היו"ר משה גפני:>
תענה לו.

<רועי קונפינו:>
הסעיף בגדול משמש את רשות ההגירה והאוכלוסין בעיקר למשל במאבק במסתננים. בתוך הסעיף הזה יש תקנות שלא מנוצלות עד הסוף. אנשים שעובדים ברשות ההגירה מקבלים שכר והשכר שלהם, כדי לוודא שהם מקבלים אותו באופן מלא, יש תקנה בסעיף שאמורה להתמודד עם מצב בו נחתם הסכם שכר במשק והשכר שלהם עולה.  הם מקבלים את כל השכר שלהם. במקרה הספציפי הזה לא היה צורך להשתמש בתקנה הזאת כי לא התממשה האפשרות שהשכר יעלה.

<גאלב מג'אדלה:>
אני מגיע למעבר בדרך לירדן וכולם בוכים על כוח האדם, על התנאים ועל כך שמקצצים להם בשעות, והנה כאן אתה מחזיר כסף. איך זה יכול להיות?

<רועי קונפינו:>
הכסף הזה לא פוגע בהם.

<גאלב מג'אדלה:>
מתעללים באזרח בגלל תנאים שעכשיו אתה אומר שלא מנצלים את הכסף הזה וזה במקום לתת שירות לאזרח במעברים.

<היו"ר משה גפני:>
הוא לא יודע לענות לך. זה לא הדיון על כך. הוא אמר לך באופן ברור שהנושא לא ייפגע בכלל. כל מה שקיים בכל הסעיפים האלה, זה תת ביצוע. 

<שי חרמש:>
אז אפשר להעביר בשנה הבאה.

<גאלב מג'אדלה:>
עכשיו אני מוחה. אני מצביע נגד ואני מוחה על כך שמעלימים ממני אינפורמציה חשובה.

<שי חרמש:>
שהיא לא ביטחונית.

<גאלב מג'אדלה:>
גם אם אני לא הייתי בצבא, אני שר לשעבר. היו דיונים הרבה יותר ביטחוניים ורגישים בממשלה, בהם הייתי נוכח ואתה מעלים ממני אינפורמציה חשובה.

זה שאתה אומר לי שאתה לא יכול להסביר, כמה שנים לא הסבירו הרבה דברים שלא נוגעים בכלל לביטחון וזה היה תחת המעטפת והכותרת ביטחון, רגישים, חשובים, סודיים וחסויים. אני רוצה לשמוע. נמצאת כאן דובר צה"ל לשעבר. אני מוכן לצאת, תסביר לה. 

<היו"ר משה גפני:>
אני רוצה לומר לחברים שאם אנחנו מאשרים את זה עכשיו, זה עובר לוועדה המשותפת של תקציב הביטחון בראשותו של חבר הכנסת שאול מופז.

אנחנו מצביעים.

<אורי  אריאל:>
רגע. מתי מתקיימת הוועדה?

<היו"ר משה גפני:>
אנחנו מצביעים.

הצבעה 
בעד אישור פניות מספר 919 עד 943 -
הפניות אושרו
<שי חרמש:>
אני מבקש להגיש רביזיה. אני מגיש רביזיה.

<אורי  אריאל:>
גם אני.

גפני, אם אתה רוצה לעשות את זה בברוטאליות, נעשה כך. אני שאלתי שאלה ואמרת לי שהוא ייתן תשובה.

<היו"ר משה גפני:>
עניתי לך. אתה לא שמעת אותי. אמרתי לפני ההצבעה שהכסף הזה עובר לוועדה המשותפת.

<אורי  אריאל:>
שאלתי שאלה אחרת. שאלתי אותו האם זה דחוף והוא אמר כן. אמרתי שהרי אין ועדה לתקציב הביטחון.

<היו"ר משה גפני:>
יש ועדה. אני מצטער, התשובה שאני אמרתי היא שאני רוצה שכאן לא יהיה עיכוב. יהיה עיכוב בוועדה שאין לי שליטה עליה או לך אין שליטה עליה, בראשה עומד חבר הכנסת שאול מופז, אני מקווה שהוא יכנס מיד את הוועדה. אם הוא לא יכנס מיד את הוועדה, אני לא רוצה שהתקלה תצא מתחת ידינו.

<אורי  אריאל:>
התקלה היא שלא מקבלים כאן הסברים.

<היו"ר משה גפני:>
אבל את ההסברים מקבלים שם.
<שי חרמש:>
התקלה היא שבעשר דקות מאשרים שלושת רבעי מיליארד שקלים.

<היו"ר משה גפני:>
אורי, אתה ותיק בעניין הזה ואתה גם היית יושב ראש הוועדה המשותפת בקדנציה מסוימת. אתה רוצה שאני לא אאשר כי שאול מופז לא מכנס את הוועדה?

<שי חרמש:>
לא מעבירים שלושת-רבעי מיליארד בעשר דקות.

גפני, רביזיה.

<היו"ר משה גפני:>
אני אצביע על הרביזיה.

פנייה מספר 916 – נכי רדיפות הנאצים

<גיא הרמתי:>
מדובר בשינויים פנימיים ברשות לניצולי השואה, העברה מהרזרבה של 170 מיליון שקלים לתקנת התגמולים.
<היו"ר משה גפני:>
רבותיי, אני רוצה להסביר לכם במה המדובר. כדי לתת את מענקי האיזון הורידו 182 מיליון שקלים. הייתה התקוממות של חברים, גם אני התקוממתי. בסוף הצבעתי כי אמרו שזה לא ייפגע אבל יש עלי ביקורת גדולה בעיתונים. הייתי במגעים עם אגף התקציבים. מה שקורה עכשיו זה שירדו 182 מיליון שקלים מהסעיף הזה ועכשיו, כשיש כסף, מחזירים לסעיף 292 מיליון שקלים שזה למעלה  ממאה מיליון יותר מאשר לקחו בפעם הקודמת. אם העיתונאים יהיו כנים ובאמת ייקחו את הפרוצדורות האלה ויכתבו עליהם, צריך לכתוב שבגלל המחאה שהייתה כאן בוועדה, חזר סכום של למעלה ממאה מיליון שקלים נוספים מעבר למה שהיה.

<שי חרמש:>
אדוני שם לב שאין עיתונאים?

<היו"ר משה גפני:>
אנחנו מצביעים.

הצבעה 
בעד אישור פנייה מספר 916 – פה אחד

הפנייה אושרה

אני מצביע על הרביזיה של חבר הכנסת אורי אריאל ושי חרמש.

<זבולון אורלב:>
אדוני, אני לא אצביע על הרביזיה כי לפי הבנתי תקנון הכנסת לא מאפשר להצביע עכשיו.

<היו"ר משה גפני:>
קיבלנו אישור מהיושב ראש.

<יצחק  וקנין:>
אם זה בסדר היום, אין בעיה להצביע. זה בסדר היום. אני מכיר את התקנון.

<יעקב אדרי:>
אתה מכיר הכול, אבל אני לא. תן לי לשמוע את הדברים.

<היו"ר משה גפני:>
אני כמעט לא משתמש בזה, אבל זה מופיע בסדר היום אחרי התייעצות גם עם היועצת השמפטית וגם עם היועץ המשפטי של הכנסת.

<ציון פיניאן:>
אם הרביזיה לא מופיעה בסדר היום, צריך להצביע אחרי חצי.

<שי חרמש:>
גפני, אני מוותר על החצי שעה. תצביע.

<היו"ר משה גפני:>
אנחנו מצביעים על הרביזיה.
הצבעה 
בעד אישור הרביזיה – מיעוט
הרביזיה לא התקבלה

 <היו"ר משה גפני:>
הרביזיה של חבר הכנסת גאלב מג'אדלה.

הצבעה 
בעד אישור הרביזיה – מיעוט
הרביזיה לא התקבלה

<ציון פיניאן:>
גם לאורי אריאל יש רביזיה.

<היו"ר משה גפני:>
אנחנו מצביעים על הרביזיה של אורי אריאל.
הצבעה 
בעד אישור הרביזיה – מיעוט
הרביזיה לא התקבלה

<היו"ר משה גפני:>
תודה רבה. הישיבה נעולה.
<הישיבה ננעלה בשעה 11:05>
